amanoisuno/poet huggingface dataset:
緣識  其二 宋太宗
自家未達莫來看，解者衆生真是漢。世塗煩惱一齊休，修取菩提心不亂。天覺因明凡聖同，苦空圓滿光不散。含識緣中曉了難，愛河須渡達彼岸。我見人見衆生見，菩薩行持終不憚。離貪嗔，絕情欲，定相安然無反覆。從頭法歸鎮長開，鬰鬰黄花生翠竹。天高地廣遍周遊，十方妙色能照燭。七寶山高三界中，拔去浮雲沈水淥。離他一念是因緣，珍重賢聖皆知足。
緣識  其三 宋太宗
天心即是道，佛心即是佛。人生有善緣，修行豈廢力。悟來瞬息間，曖昧藏五賊。非干智慧中，虛妄不可得，小乘尚執迷，大乘堪法則。經教有明文，守白便知黑。
緣識  其四 宋太宗
春長秋風敗黄葉，白髮老人慵把鑷。光景如箭亦如飛，我不聰明賢者說。知近知深知更遠，善緣惡境勿交涉。勿交涉，語重疊，古往今來閑日月。
緣識  其五 宋太宗
還淳返朴非用智，黄老之術何簡易。不衒聰明時俗清，盡使人人懷忠義。密賤得之不下堂，單父得之公私利。無爲之道隨時化，無爲之道隨時理，若能可行，則清浄矣。
緣識  其六 宋太宗
予持齋，常清浄，心田澄寂無爭競。聞爾志念誦真經，明月窗中轉孤影。風自悠颺香滿室，因地修行不可得。善事是芝蘭，惡事是荆棘，實實實實。
緣識  其七 宋太宗
勤恤憂勞，夙夜匪怠。政教猶豫，從誡中外。三皇致理，百姓爲心。不嚴而肅，自古從今。刑賞不忒，後代爲箴。求己之短，利害知深。就人所欲，良吏不酷，繩直於木，政無反覆。旰食宵衣，無是無非。
緣識  其八 宋太宗
孤雲野鶴鎮常閑，隨宜自在杳冥間。杉松高拔千萬尺，寒泉引望峭青山。大道煙霞看更遠，將臨海嶠叩玄關。知之修鍊凡超聖，歲月空深不易攀。
緣識  其九 宋太宗
茅菴養道靜深山，解笑光陰解駐顔。誰能苦志離人間，孤雲情僻豈容攀。日餐松柏知其味，不問王侯朱紫貴。修行但好倍精專，十洲洞府有神仙。
緣識  其一○ 宋太宗
無爲本從清靜出，知之修鍊皆寂默。大道玄門幾百般，不拘東西及南北。觀其形貌欵共語，風雲可變龍與虎。靈源欲訪不曾閑，捉得之時爲伴侶。日有魂，月有魄，業累袪除離死厄。十二時中可逍遥，五行造化人豈測。也曾嗔，也曾笑，世間心爲求諸要。長生之法在目前，天門地戶無顛倒。
緣識  其一一 宋太宗
秋風主遠思，令我上高臺。花木將零落，雲雨舊山來。世間何事有情疏，南雁藏賓萬里餘。去有其聲爲誰去，來有其聲爲誰來。
緣識  其一二 宋太宗
尋常無事信天緣，饒得憨癡滿眼前。名利世間多用意，愚迷不肯學先賢。
緣識  其一三 宋太宗
玄珠玄珠存今古，總在眼前無一睹。圓似明珠照十方，或來或去寒無雨。本是真，玄中聖，天仙地仙收不盡。虛無出向方寸間，方寸之間還遠近。此玄珠，何分別，超凡得道須自證。四時運轉如等閑，任從顛倒非常性。玄珠玄珠實非實，虛非空，五色相依橘似紅。境象軿羅安掌內，不在言外隠形中。扣玄關，深奇異，具足凡情兼四智。人或達識此玄珠，一念失則心如醉。可速求，可尋討，明取閑忙身內了。經年作相熟知之，三載漸即離懷抱。買亦無，顯奇祕，混在世間無滋味。龍宮海藏不拘收，離男坎女難匹配。神仙道，陰陽是，幾人順從幾人背。凡情不識智者會，坐卧行持窮三昧。
緣識  其一四 宋太宗
耳根唯願常清靜，更得四時風雨順。開得眼來一切心，盡爲好事善相近。
緣識  其一五 宋太宗
三天境象驗人間，不在江湖不在山。大約頗同隨報應，耳根清靜道心閑。
緣識  其一六 宋太宗
善惡由人作，修心勿亂爲。邪求無實事，如影定相隨。妄想終成僞，行貪未可知。天生分異等，道德立尊卑。日月須明照，聲文垂大教。非言患不及，長順歸仁考。志廣來遐邇，忠臣持節操。腥膻戎自伏，洞達總機要。遂性減予憂，玄門境象幽。躬躬勤政理，化被遍恩流。省己光陰速，一春度一秋。輸他閑取靜，每藉更溫柔。智者審詳意，聾聽如夢寐。玄穹平覆載，種種乾坤惠。煩惱深無岸，量寬苞天地。眼前一切類，孰非孰爲是。
緣識  其一七 宋太宗
每逢清夜坐更深，白日忙忙各是情。南北東西誰定準，無窮天地始知名。
緣識  其一八 宋太宗
上元齋醮卷清風，暗使虔誠望聖功。星彩動容光碧落，步虛聲在半天中。
緣識  其一九 宋太宗
京都繁盛誰比矣，十二樓臺重重起。九衢車騎日喧喧，廣陌歡呼歌帝里。我今御宇臨天下，物泰熙熙忻朝野。村夫擊壤荷豐年，侯門朱紫皆風雅。無爲一坦已成功，關防絕慮閑戰馬。唯願君臣千萬世，六合同心歸華夏。
緣識  其二○ 宋太宗
逢春總有看花情，時節心迷不可輕。但秪追遊貪聚樂，幾人頂戴愧三清。
緣識  其二一 宋太宗
君子淡交如似水，小人交結甘如醴。微漥浪息派分流，倏忽之間生謗毀。但去驕矜添意氣，貞松全勝凡花卉。狂風秪是有塵埃，大海潮宗深無底。
緣識  其二二 宋太宗
偃亞松，筆跡高。來更妙，甚奇特，三十年前曾收得。上下度量有短長，平頭一樣青煙色。半枯半嫩小枝斜，篩風陰石皆法則。左隈右倚四維絕，懸在書堂誰分別，喝起諸山未是奇，千年鶴坐方可說。根蟠龍，籠春雪，團團引出桂華月。暗聚風生欹枕觀，駈逐邪魔無情滅。若在靈山片時久，感動天人師子吼。掃教心地起自然，好看縱橫如意手。偃亞松，偃亞松，或真箇。生在深谷，爲棟梁之異木。任從霜雪摧殘，終歸衆人之瞻矚。
緣識  其二三 宋太宗
看花終不似春雷，牽引詩情瞑目開。雨順風調爲上瑞，蒼生家足降天來。
緣識  其二四 宋太宗
中秋夜，圓轉魄，東昇慢上露先濕。起清風，明似雪，薄衣階下寒泉滴。隨宜情，何豁達，五音罷去無蹤迹。星稀斗暗天寬窄，桂華望處誰不惜。
緣識  其二五 宋太宗
蔟蔟排弦聲流美，因風獨弄無宮徵。閑庭引思道情中，五音不入行人耳。仰望雲霄聽未足，何期到了不成曲。秋蟬夜噪素琴鳴，邊城角罷春水淥。高懸韻響聲來去，常深興寐無相阻。不類樂中得此名，圓月明時何自苦。凄清激節繁空影，日夜如流後天永。無窮之外更無窮，依傍羣弦方始品。
緣識  其二六 宋太宗
逍遥本意離塵埃，日見愚癡足可哀。唯願人心齊一等，花香常近慧風開。
緣識  其二七 宋太宗
棲真大道於南北，清浄之間求愛力，堅持雅志窮諸識。尋常如觀在眼前，唯仰三光無蹔息。憂念蒼生不暇食，自挫周遮嘗反側。
緣識  其二八 宋太宗
阮咸初立意，偷得姮娥月。三柱應琴徽，五音更互發。堪聽諸調弄，勾鏁無休歇。閑暇優遊子，順風吟案揭。時聞宣九奏，鳳翅手輪抹。引思何奇妙，廣陵散白雪。稀中逢絕藝，解彈能指撥。放縱知狂逸，四弦憑審察。慢來長不斷，急則聲相軋。春鶑雖好語，難將比並說。
緣識  其二九 宋太宗
月琴三柱四條水，圓魄移來混俗耳。自古從今清且奇，五音一弄驚神鬼。勾挑指下何纖細，傍觀側聽心先醉。胡茄十八笑思歸，悲風切切摇朱翠。鳳遊雲裏情蕩颺，不無蕭灑真高尚。寒暄聚散得馨香，奚爲絲竹兼歌唱。慢鏁朱弦急如雨，疑似春鶑相共語。莫憚辭勞用意彈，堪對鸞吟與鳳舞。
緣識  其三○ 宋太宗
一言有善亦須聽，終日飽餐不易任。他織他耕無憫念，世途誰是愛人心。
緣識  其三一 宋太宗
日月何忙忙，相逢有出沒。催將壯志心，少年如頃剋。人生苦海中，否泰知通寒。四季倏忽來，寒暑變爲賊。偷人面上花，奪人頭上黑。
緣識  其三二 宋太宗
結束分朋相間錯，立在殿庭還不弱。錦繡爲袍供奉儀，流星電轉爭揮霍。文裏鳥巾皆一樣，三春景色花蕩颺。承平此事比應難，盛世歡娛情好尚，添肖況，堪可愛，香塵墜裏無妨礙。月杖懷挾擊雲門，引聚風光何意態。令人駭目潜窺睹，雜劇教坊羅袂舉。鑾鈴珂珮白玉鞍，恣縱奔馳汗如雨。笑中語，審聽旨，速排絲竹調宮徵。高高樹影柳疏陰，頭籌先得稱心喜。畫鼓紅旗雙對鳳，笛發龍吟能送斷。年少來來善乘騎，因依所習且隨衆。
緣識  其三三 宋太宗
駈駈席不蹔安時，勤苦終朝景易移。達得物情深道理，無爲堪作後人師。
緣識  其三四 宋太宗
六銖衣帔是神仙，劫劫曾修不偶然。大道目前人豈會，九天常有萬千千。
緣識  其三五 宋太宗
白髮長，眉似雪，宗禪和尚何分別。百尺高山足浮雲，萬丈海中有明月。十地本因菩薩證，大乘俱是如來說。有空相，無空相，深淺是非皆爲妄。一切諸法歸何物，忽然覺悟波浪沒。安樂常在信心中，真空根本難緘默。貪嗔戒定如幻夢，祖師凝流歡者衆。方便門，羣生用，除他煩惱知識重。誘引迷途如風止，慧眼觀瞻恒沙水。三昧八萬四千智，清浄法身依道理。
緣識  其三六 宋太宗
大道何異，俗情如花。生前境趣，車碾黄砂。無垢住相，勿用稱誇。非親我親，六合爲家。
緣識  其三七 宋太宗
忙即但忙，閑即便閑。無爲之見，與道相關。言雖鄙俚，勿生謗毀。利他何疑，嗔乃興喜。善惡萬端，古今如此。非善稱君，非過稱己。道大幽玄，世使如然。君臨宇宙，輔弼須賢。求之不見，形表影連。論而非細，我慙知媿。救世心勞，方便之智。短又何難，長又何易。真實語言，勿將爲戲。
緣識  其三八 宋太宗
終朝煩惱謾相牽，却是他非我自然。秪願蒼生添景福，康寧常得遇豐年。
緣識  其三九 宋太宗
從來非不求知己，言覺俗情似流水。消息毫端總是空，奇哉道味深無比。
緣識  其四○ 宋太宗
若言筆法窮絕藝，書一字，至百字，八法從前亦非細。分間布白要審詳，濃淡均勻看可戲。一則一，二則二，消息蹤由無縱恣。紙爲陣，筆爲矟，將軍須是有謀略。墨要乾研清神思，點畫臨時要廓落。形勢奇狀似龍蛇，平頭大小宜斟酌。曲須曲，直須直，意氣方剛須雅飾。閑暇規矩有指歸，圓轉楷模堪法則。堪法則，有遲速，相鈎相連光熠目。古隸參雜故不拘，顛草縱橫似花蔟。偃仰莫把筆鋒挫，先須順䟐迴收左。經心健硬曉浮沈，鏗鏘啟發勿怠墮。研窮體象貌亦同，博學精微先賢播。化陰陽，勢出矣，藏頭護尾深有理。稟乎人性是常情，遞相映带可行止。遲澀飛動似玲瓏，慢引急牽如流水。上捺下挑猛如虎，蜂腰鶴膝不堪睹。壯士屈臂鳳皇飛，張弓發箭勝於弩。提撕祕思不可傳，常存形影勿孤露。勿孤露，誰別辨，義之平穩知深淺。自然觀察往還來，斗迴角立能駈遣。痾瘵纏身，溺水之禽。長似死蛇，短似蝦𢋙。古人最慎，愚蒙大忌，名爲不嘉。
緣識  其四一 宋太宗
二月寒食經新雨，開花綻柳人無語。近水溪邊嫩枝條，攀折悠颺還似舞。車騎園林看不若，村笛歌聲更互作。光陰番次不因循，民安萬歲家家樂。
緣識  其四二 宋太宗
性成孤僻愛清山，鶴唳雲霄意自閑。物外更將和氣約，精修便得扣玄關。
緣識  其四三 宋太宗
河决洪波東南流迤邐，蒼生昏墊困其止。去年今歲豈遑安，勞我關心情不已。奔衡浩渺故無涯，十二州民皆憂水。諸般度議自裁之，乃出禁軍爲夫使。倍加慰諭願登先，悅隨容易能如此。大將聞命效駈馳，連夜侵晨順從理。未經月餘便成功，龍門一合士民喜。歡乎歡，忻斯睹，土木如山杵如雨。浪平變化盡爲空，力役忙忙無朝暮。錫賜錢與衣，遭災免稅租。皇天睠命八方同，惟德惟馨依是輔。
緣識  其四四 宋太宗
神仙洞府好逍遥，不似人間歲月銷。海岳高深誰可測，九重天上自相邀。
緣識  其四五 宋太宗
我有真金色，常銀染不得。我有智慧空，從頭即是實。我有兜羅綿，豈受凡情墨。勸爾世間人，善道須平直。
緣識  其四六 宋太宗
人心樂樂聚神州，秀麗煙霞勝十洲。細柳高來齊拂岸，飛鳬時下傍輕舟。風摇碧浪藏魚窟，園裏朱櫻滿樹頭。歌唱新聲雙揭調，花前別是一般流。揎衫整羽揩金鏃，圓月開弓射白鷗。雲與山連恒爲白，春生夏長莫知秋。三天得路迷仙府，百辟盈衢從冕旒。務本含靈皆自化，和平盛世縱遨遊。
緣識  其四七 宋太宗
心問心，心非色相心，清靜之心道理深。驗在目前諸境界，不是凡音有正音。大道本來人難解，豈教離樂易求尋。
緣識  其四八 宋太宗
恤刑徧空於囹圄，八風調順興時雨。我且慙無及物功，哀哉獄訟經炎暑。清凉坐起受官榮，幾許能仁善規矩。倏忽從天降下來，霶沱敢望如斯睹。預豐苗稼瑞三秋，有感必通消灾苦。
緣識  其四九 宋太宗
中秋旱直至臘月，憂煩情緒不堪說。闇祈頂戴上玄穹，今日高明降瑞雪。時聞喜處萬千家，片逐輕風四六花。寒透衣寬何所思，紅鑪旋煖酒須誇。觸面來往渾無力，幾處人憐幾處惜。想得歡心盡一般，先報田農後稼穡。呈祥天地共盈懷，白沙擁砌玉爲階。動靜蒼生絕災害，安康四敘壓氛霾。
緣識  其五○ 宋太宗
金剛般若心，善破無明因。我佛慈悲日，祇園見法身。菩薩開慧眼，生死轉爲輪。五藴皆空盡，六根不染塵。
緣識  其五一 宋太宗
不曾師受有文章，天與聰明作久長。道味自然玄境外，凡中奇異必非常。
緣識  其五二 宋太宗
從小莫顛謏，長大始成人。經史須勤學，然可待尊親。勿談他己短，但秪自脩身。所作行慈善，見者生欽羨。好事審還聽，憎愛去貪戀。我即說分明，誡逸絕驕矜。孺子受天廕，不織不蠶耕。願爾多聰悟，考順於君父。逆耳必從之，少慾減嗔怒。謹守作童兒，緣是正愚癡。重貴在心知，認取世間爲。
緣識  其五三 宋太宗
道門長嘯扣玄關，咀嚼盈虛口不閑。峰頂怡情松作笠，五湖來往看人間。
緣識  其五四 宋太宗
年過百幾鬢如鴉，到處安然便是家。醉後有時相詰問，更言我解種黄芽。
緣識  其五五 宋太宗
善事多兮惡事少，君子能言兮心自了。杳杳冥冥幻化中，舉目因緣還大小。勿縱貪，勿縱巧，知有寒人饑是飽。良圖子細寬更寬，下見如癡何草草。逆莫嗔，順莫好，尋思久遠生煩惱。雖然我漸近中年，歸依佛，歸依道。餘外閑來物外閑，誰聽庸音聲浩浩。
緣識  其五六 宋太宗
崑崙山上玉樓前，五色祥光混紫煙。景物不同人世界，羣仙時醉卧花眠。
緣識  其五七 宋太宗
一莖枯竹作漁竿，同畏蛟螭坐釣灘。若獲得魚舡許大，應想恐悚不心安。
緣識  其一 宋太宗
慈悲與喜捨，歷劫自然深。法要無抱束，緣歸一寸心。
緣識  其二 宋太宗
性相華嚴海，愛河渡要津。法門千萬偈，奧妙演無倫。
緣識  其三 宋太宗
玄微達造化，得一不言三。利益衆生願，情迷謾口談。
緣識  其四 宋太宗
靜非山裏住，鬧即擬何之。緣識歸空寂，生前舊亦知。
緣識  其五 宋太宗
時流求法界，問取本真詮。了悟空皆寂，心明海月圓。
緣識  其六 宋太宗
如夢復性坐，尋思境外忙。因緣開利鈍，語默自清凉。
緣識  其七 宋太宗
邪見終成僻，真如是久長。閑心通物外，日月四時忙。
緣識  其八 宋太宗
出利袪煩惱，紅塵指道衣。悟來持一念，尊大默玄機。
緣識  其九 宋太宗
識重隨緣喜，精心住處安。慈心常淡薄，人我定心難。
緣識  其一○ 宋太宗
南北及東西，千山與萬溪。路岐長不斷，曲直幾人迷。
緣識  其一一 宋太宗
眼識諸緣相，行持妙法存。明開邪見性，不見有無根。
緣識  其一二 宋太宗
谷響耳中音，根虛不易尋。諠譁袪得盡，識契本緣心。
緣識  其一三 宋太宗
鼻聞心所著，香臭不同根。窮究緣中識，非干妄想門。
緣識  其一四 宋太宗
口爽哀滋味，深思命本根。心邪迷妄相，聖法教中言。
緣識  其一五 宋太宗
身惟知冷暖，假合是緣根。了達真空相，金剛不二門。
緣識  其一六 宋太宗
意生於物外，心依染病根。正持閑語默，清凈法中存。
緣識  其一七 宋太宗
皮毛非實相，四大擬奚爲。悟即真空法，愚迷自不知。
緣識  其一八 宋太宗
津液如泉湧，虛無本不同。源深知冷暖，根盡一時空。
緣識  其一九 宋太宗
心猨知意馬，方便自須調。勿自生煩惱，菩提道不遥。
緣識  其二○ 宋太宗
羣生宗法界，秘密十方尊。大教緣心識，周通一念存。
緣識  其二一 宋太宗
大道傳來意，緣窮識外因。善言論浩劫，天是法王身。
緣識  其二二 宋太宗
法要唯心法，浮生苦海中。經傳歸實相，水印月皆空。
緣識  其二三 宋太宗
心緣身外境，法相本常存。若求無生理，先明取善根。
緣識  其二四 宋太宗
煩惱浮生業，愚迷智自通。根塵如不染，識照曩緣空。
緣識  其二五 宋太宗
大覺如來指，心王作智都。剎塵千萬億，定相不差殊。
緣識  其二六 宋太宗
五花牋紙好，下筆欲書之。其意何深遠，沈吟復再思。
緣識  其二七 宋太宗
仰望秋天色，月華露濕衣。傳更方興罷，螢遶御階飛。
緣識  其二八 宋太宗
人競愛於花，花應亦愛人。從頭堪好笑，老盡少年春。
緣識  其二九 宋太宗
夜靜風還靜，凝情一弄琴。看書閑罷筆，自在信緣心。
緣識  其三○ 宋太宗
知靜求難靜，忙心不可閑。艷陽天地熱，思暮日銜山。
緣識  其三一 宋太宗
黄昏初入夜，漏促九天春。各自隨緣意，悲懽舊亦新。
緣識  其三二 宋太宗
早起階前雪，縈叢壓竹欹。行人迷失路，粉壁晃書幃。
緣識  其三三 宋太宗
高下不相及，非今自古來。十洲花滿樹，豈用俗情咍。
緣識  其三四 宋太宗
老少競浮沈，須知歲月深。開花如似夢，世有幾般心。
緣識  其三五 宋太宗
清高宜養性，善事好相兼。菓蓏招賢客，心閑道味添。
緣識  其三六 宋太宗
促軫調弦急，碎聲用意彈。指頭輕妙和，鶑舌五音端。
緣識  其三七 宋太宗
天地自相懸，何名大道堅。聰明無滯礙，愚昧莫知前。
緣識  其三八 宋太宗
深秋雲物冷，經雨斗添寒。盡日緣情坐，霜葉易燋乾。
緣識  其三九 宋太宗
欲息何情思，良猶本不真。羣心皆有異，老盡少年人。
緣識  其四○ 宋太宗
無事勝多事，非緣不是緣。深窮淺近意，尋往便知前。
緣識  其四一 宋太宗
行幸一何得，民安君子樂。求官利益人，勸善懲諸惡。
緣識  其四二 宋太宗
炎天收已去，凉氣觸幽襟。稽古看書罷，時聽一弄琴。
緣識  其四三 宋太宗
常負歲寒色，貞姿不動摇。任從霜雪裏，凡木易乾燋。
緣識  其四四 宋太宗
常讀古人書，隨宜道更殊。閑忙心各異，恬淡入清虛。
緣識  其四五 宋太宗
麗句冥搜得，灰心大道尊。從人言澹薄，古僻是玄門。
緣識  其四六 宋太宗
少年雖共語，不解老人心。莫作爲閑事，高山似海深。
緣識  其四七 宋太宗
少年多語笑，終日遂心娛。不會凡情識，如癡我亦愚。
緣識  其四八 宋太宗
假合於形影，如同夢裏身。若言等級類，誰是較量人。
緣識  其四九 宋太宗
晴霽夜清秋，星繁月似鈎。樂耶興我意，絕唱入冥搜。
緣識  其五○ 宋太宗
雨多七八月，遍地生秋草。寂靜半斜閑，看書心更好。
緣識  其五一 宋太宗
妙道藏真世莫臧，勿言聖事似尋常。眼前不見非常境，別有三天照十方。
緣識  其五二 宋太宗
般若須將法相宗，四生九類化歸空。離然應物隨緣境，自是凡夫道不通。
緣識  其五三 宋太宗
賢愚善惡未嘗休，是箇衆生信佛求。真實持經堪鄭重，非心不定謾勞修。
緣識  其五四 宋太宗
修行緣識近宗師，妄想真空各自持。慕道終來歸正法，無窮方寸莫教癡。
緣識  其五五 宋太宗
直修學道有科儀，裏外緣中境不移。莫放身閑堪諦信，乖違背道欲何之。
緣識  其五六 宋太宗
眼前清靜莫相違，方便門中好仗依。名利勿貪常澹薄，真來司即一時歸。
緣識  其五七 宋太宗
忘中十種善爲緣，達得真宗有後前。利口饒教清似水，爭如無事慮心田。
緣識  其五八 宋太宗
圓結都來曜日光，玄珠應感必爲祥。若悟一真能自守，始知大道隠非常。
緣識  其五九 宋太宗
至道非凡要審知，當仁不必用遲疑。修行忽若無靈應，還信神仙白晝飛。
緣識  其六○ 宋太宗
白雲風散聚天香，霞彩高明道味長。銀漢影沈星乍沒，又看紅日起扶桑。
緣識  其六一 宋太宗
異草靈芝發瑞光，不澆滋潤自然芳。何勞更問延齡藥，必可同天地久長。
緣識  其六二 宋太宗
塵中岡測上玄機，日月忙忙速似飛。閑境不能精妙道，疑情謾說六銖衣。
緣識  其六三 宋太宗
潔志清齋仰昊穹，九天雲雨正濛濛。都緣學道心無定，豈是靈仙秘爾功。
緣識  其六四 宋太宗
懸鑒高明鬼亦愁，方知研醜更玄幽。恒持大道真空理，清靜烟波可自由。
緣識  其六五 宋太宗
遥觀極自望雲頭，碧海波澄瑞日浮。霞彩連天長不斷，須憑仙子敘蹤由。
緣識  其六六 宋太宗
大衆仙壇幾萬秋，碧雲拖翠照崑丘。抱書童子無言話，笑阻迷情不解愁。
緣識  其六七 宋太宗
緊峻焚修彼自知，天嗔不許亂施爲。真心實行終歸德，善事緣多惡可悲。
緣識  其六八 宋太宗
照燭靈源理甚長，直須清浄有馨香。俱含萬像人難見，鬰鬰黄花翠竹光。
緣識  其六九 宋太宗
功成一旦等閑休，豈信昇沈滿眼愁。莫道盈虛干甚事，天仙滅靜鎮常幽。
緣識  其七○ 宋太宗
玉殿金扉百道光，迴旋隠密對朝陽。世人不悟幽深理，却說浮生事久長。
緣識  其七一 宋太宗
堅心不退道皆同，元始天尊大教通。多是世人迷自惑，豈能容易見仙蹤。
緣識  其七二 宋太宗
乾剛展轉運陰陽，一味清虛道不忙。玄妙永通天地久，未言大海變田桑。
緣識  其七三 宋太宗
一年去住幾周遊，日月高懸萬億秋。但好心求方外境，勿教妄想沒剛柔。
緣識  其七四 宋太宗
道在希夷不易尋，忘言息慮便知深。黄金白玉將何用，爭比靈源一寸心。
緣識  其七五 宋太宗
蠻夷夷必盡無知，上聖功成亦化之。大道須歸真見性，灰心達善即爲師。
緣識  其七六 宋太宗
照耀乾坤大道光，神仙隠見不相妨。非凡非聖能迴向，始信三天日月長。
緣識  其七七 宋太宗
天門地戶秘機深，誰測玄微妙理心。唯有丹田身外境，清虛恬澹影森森。
緣識  其七八 宋太宗
慕道虔心仰翠微，玄關寂寂少人知。不求世寶兼名利，始悟無心合道時。
緣識  其七九 宋太宗
故無形像顯教尋，隠秘蹤由自古今。妙法不傳經上字，玄門消息岡知深。
緣識  其八○ 宋太宗
浮生好道勿虛忙，鍊藥修行事久長。輕舉不由他假借，一登清境入仙鄉。
緣識  其八一 宋太宗
能知養性道中求，須要虔祈事轉幽。通達遠開明了悟，一真守靜萬緣休。
緣識  其八二 宋太宗
誰是知非便肯休，空言大道眼前頭。惟思利己浮名重，豈信功高入品流。
緣識  其八三 宋太宗
心專慕道真空法，恬澹清虛好到頭。如此修行皆盡達，十洲仙侶道相求。
緣識  其八四 宋太宗
初分上下順陰陽，草木浮生地久長。日月星辰隨大道，天心便是法中王。
緣識  其八五 宋太宗
治世求歸濟物功，希夷入我道情中。從頭日日被煩惱，煩惱思量摠是空。
緣識  其八六 宋太宗
五色雲煙聚十洲，蓬萊海浪壓鼇頭。化成宮闕遥瞻禮，大衆神仙玉洞遊。
緣識  其八七 宋太宗
人愚學道謗神仙，豈達虛無物外緣。多是六情貪愛障，更兼朝暮不心堅。
緣識  其八八 宋太宗
沖和道德勿相違，聖事超凡好仗依。但有陰功存世界，何疑白日化身飛。
緣識  其八九 宋太宗
寒銷暄盛同天色，花柳逢春誰不惜。幾許人心達久長，光陰知道留難得。
緣識  其九○ 宋太宗
經到玄科大法中，先持道德濟陰功。三清有路人難到，但守虛無一逕同。
緣識  其九一 宋太宗
細月銜山似玉鈎，先陳蹤跡問瀛洲。從來萬劫垂名在，王母行天得自由。
緣識  其九二 宋太宗
逢春便見野花新，往覆閑忙舊路塵。輪走足輕多少意，世途常似夢中人。
緣識  其九三 宋太宗
慕道焚修萬法通，一心清淡奉真宗。方知異境人難見，見即虛無事不空。
緣識  其九四 宋太宗
世俗忙忙似海深，愚迷豈解聖人心。分明教法生虛妄，慵鍊歸真不易金。
緣識  其九五 宋太宗
莫問仙家不死鄉，泥丸秘密隠身光。華池禹潤無拘束，勤習通流看上方。
緣識  其九六 宋太宗
聖人棄智妄中尋，質實先明朴在心。坦蕩玄門常不達，那非那是秘源深。
緣識  其九七 宋太宗
修持須是要精專，常恐他人業類牽。莫把我言爲戲弄，輪迴斷定不遷延。
緣識  其九八 宋太宗
救物功深好自持，知之修鍊善心爲。神仙豈謂人間惜，自是迷流識見卑。
緣識  其九九 宋太宗
語言端謹易求尋，己是他非禍返侵。忠信先修銷大僞，何曾鄙隔聖緣心。
緣識  其一○○ 宋太宗
報應從教見祖宗，先持清靜後論功。紅蓮花出青泥裏，方信仙凡道本同。
緣識  其一○一 宋太宗
任從寒暑鎮常侵，一氣韜藏萬種心。堪笑愚癡澆蕩甚，却非淳朴不幽深。
緣識  其一 宋太宗
淳化四年立春節，喜遇韶光看白雪。祥雲景象一時呈，凝情靄郁比難說。人心丕變顔容別，樂天順敘皆胥悅。土牛擊後便駈耕，萬物從茲萌牙發。麗日遲遲影漸長，梅花嶺上明皎潔。懽抃陳儀隘九重，乾坤瑞氣初融泄。真風大布色無窮，春盤鮮盛排羅列。隆興煥耀太平宜，預祈豐稔名香藝。淺情之人莫共語，引爾回邪非處所。爭似淡交得久長，小人終是無規矩。
緣識  其二 宋太宗
玉漿時復嚥於津，通暢全勝百味珍。滿口馨香兼自得，顔容改變作真人。
緣識  其三 宋太宗
紫檀金線槽偏蹙，撥弄朱弦敲冰玉。指法從來天下聞，翻成盡入昇平曲。傳之世上五音足，希夷道聽化民俗，盤龍面對壓鼇頭，玄微風散萬般流。長春苑內半酣酒，陽和自態低迴首。聲高細咽浪潛幽，不勝情處稀還有。韻響寒空明月裏，亦非滌蕩凡愚耳。謾說仙家調宮徵，絲竹那堪將比擬。溫柔腕軟一雙輕，滿坐馨香來四起。珠囊抉破無多力，好似鳳皇張羽翼。昔時皆總用心勞，幾許名揚彈盡得。和合象同琴與瑟，凝神巧妙通南北。鶑嬌舌急戀芳菲，水精簾外欲含輝。此藝人間堪可重，杏花楊柳色依依。
緣識  其四 宋太宗
雅頌文章順化風，馨香不必在芳叢。陽和遠近隨田畝，春雨如膏有大功。
緣識  其五 宋太宗
如花遇雨濕瀧凍，審此言談大道中。世上幾人知舉措，故然不與我心同。
緣識  其六 宋太宗
月光紅燄影參差，九衢麗景意躕踟。車馬往來珠無礙，幾人相逐幾人隨。天河夜靜色如銀，半擁紅街半擁春。山高市邑弦管處，燭殘露顯伴香塵。傳更漏唱欲將催，百萬燈花燄裏開。醉酒狂歌家家客，行坐歡如莫自裁。去年今夕一般遊，桂樹蟾宮慢欹樓。更深漸覺寒氣冷，雲摇五色順情流。
緣識  其七 宋太宗
上短下長人莫笑，信緣披得便前行。衣裳不是顛來倒，憑仗丹青畫取成。
緣識  其八 宋太宗
花間春鳥語喈喈，道在其中動我懷。紅艷幾時長久住，年年依舊看相挨。
緣識  其九 宋太宗
露含千滴瀝，幻化杳無跡。心重一時間，寸陰堪可惜。明根生惠性，德行多饒益。掌握驪龍珠，縱橫不改易。浮生在眼前，海變黄沙磧。萬里似閑雲，天高難障隔。春來又復秋，正自銷邪僻。慾界共知深，恒河豈蕩滌。虛空有路岐，人迷慵去覓。影裏架金梯，堅持須是一。愚癡恍惚中，返朴歸淳質。毀譽謾勞煩，終身還不吉。河水注東流，自然無漂溢。上下立尊卑，端恭何得失。
緣識  其一○ 宋太宗
年年柳與韶光契，春風便作開花使。黄鶑到處不絕聲，嫩葉芽新生悲翠。
緣識  其一一 宋太宗
信天緣便信天緣，那是凡夫那仙。勿枉用心閑過日，來隨福報猛如泉。
緣識  其一二 宋太宗
我曾聞昆吾有鐵，九鍊方成冰似雪。玉彩精晶耀日月，風霜凜凜甚威烈。新磨刃上七星文，誰敢鋒前布陳雲。黯黯凌空魑魅怕，銷盡邪魔并詭詐。寒光到處鬼神愁，哮吼乾坤一片秋。龍泉劍，龍泉劍，我用似波流，昇平無事匣中收。
緣識  其一三 宋太宗
五惡貪嗔皆自起，高深海嶽猶窮矣。無明發在一時間，對面如同千萬里。
緣識  其一四 宋太宗
酒一杯，深深情不足，倚檻迢迢青草綠。舉目煙飛勻灼灼，柳摇似舞春風曲。葉嫩舒張芽徧拆，觸處芳菲尋未得。妖妍艷艷爲誰流，鶑銜花墜落人頭。世間萬事難裁剪，樂送樓臺聲遠遠。斷續高低去復來，稀疏霧郁松枝偃。暄和思滿郊，燕拂綠楊梢。暖日倍添紅杏密，從容閑被野禽嘲。
緣識  其一五 宋太宗
凡愚不取自逍遥，其奈心如似火燒。虛過光陰速似夢，隨緣盡向暗中銷。
緣識  其一六 宋太宗
三春二月一樣同，翠柳峨峨解舞風。池水湛然經雨後，桃花始覺半開紅。半開紅，麗天輝，新燕未歸鶑亦飛。
緣識  其一七 宋太宗
君恩重，人心重，未知各各將何用。思量二事一般情，賢愚憂樂皆相踵。大道不見是非心，名利囂塵如幻夢。朕緣寡昧愧周旋，未信鴉巢鷄生鳳。此理言淺究深言，意馬能調袪恣縱。荆棘太賤任從荒，粟麥本體隨他種。凡夫豈料自家身，開眼如盲堪笑弄。季於亂世遇時平，掌握縱橫誰紀頌。善念入無邊，惡也不知痛。
緣識  其一八 宋太宗
大矣哉文，道合南薰。包含六義，洞究三墳，傍通造化，察變聲聞。垂其懿範，萬一之分。
緣識  其一九 宋太宗
道泰希夷，乃詠歌之。羣材奮發，迭奏相追。風騷不失，千載一時。倜儻沿革，大啟箴規。
緣識  其二○ 宋太宗
體道前賢，禮樂爲先。縱橫逸豫，言發自然。多知博物，文德心懸。孰能若此，宇宙推遷。
緣識  其二一 宋太宗
繼出寵材，睹奧自開。揣摩三教，百行俱來。真宗起思，撫掌堪咍。識業之敏，談論熙哉。
緣識  其二二 宋太宗
造化等齊，不分高低。神筆才智，海嶽凄凄。稀代爲寶，舉意東西。毫端萬象，沃蕩狂迷。
緣識  其二三 宋太宗
春色春兮景媚妍，薰風暖潤物華鮮。上林花結和香霧，絮壓輕輕軟似綿。寰中運啟大平年，文武須精百藝全。弄影馬驕難控勒，龜茲韻雅奏鈞天。仙仗儀排親自注，電轉星毬來進御。玄之寂妙得其玄，更重人前舉止措。靴衫束带兩分行，七寶鞭擎呈內庫。一坦平兮殿毬場，國樂調兮甚鏘洋。掀天沸渭轟鼉皷，返朴純誠斅三皇。折旋俯仰怡情悅，乾坤日月盡舒光。龍馬徘徊多步驟，生獰堪羨困垂韁。繡䪌紅絛金蹀躞，鑾鈴珂珮水精裝。五雲慶集鶴爲駕，短袍新樣甚風雅。東西相望賀頭籌，歡呼蹈舞金階下。隔宿閤門宣侍臣，廐中令揀馴良馬。紫氣盤旋分月仗，庭蕪盡去平如掌。趫捷雄雄鏤鐙輕，雷聲唱徹迎空響。俄然斗轉俱渾霍，亦非駭目猶人作。學之玄妙似通神，鳳翼藏珠豈易落。傍捎正擊有多門，斜身用力輕敲斫。我因閑暇自銷停，對手臨時相架閣。深似交鋒立戰軾，匹馬縱橫藉筋脚。孤星遠迸向人飛。雲開瑞色天，清廓打三籌，公子王孫第一流。聲高唱好繡旗舉，響亮歡聲動十洲。齊拜彤庭臨玉砌，香隨霧散墮鼇頭。奔馳繫合班，供奉內臣側。祥煙澹蕩儼清風，御筵開處浮春色。弦管調高甚諧和，排優次第用心怕。難中最難人健羨，困即蹔來臨玉殿。苑花方盛重暄和，特會羣臣開廣讌。廣讌初啟日遲遲，時飲醲醪紅滿面。唯將煦育徧覃恩，狻猊噴裊龍香散。四寒偃戈征將閑，喪膽犬戎尋不見。牡丹澹兮白如雪，打毬妙兮多指訣。似展兵機演智謀，風旋兩陰甚奇絕。每爭競逐向前衝，星高隕墜相鉤拽。聲傳士庶萬千家，濟濟鏘鏘耀輝華。從人巧拙快予意，歡呼動地喜交加。我緣寡薄非明主，禮樂風俗成規矩。笑他左右盡狂心，文臣戰將多如雨。修持管筆故無疑，威懾遐荒用神武。僚宰滿面是香塵，一邊得失虧先補。車書混化霸丕圖，姬周小世方爲數。休言落鴈射雙鵰，中原靜亂平胡虜。
緣識  其二四 宋太宗
皇天不事但多羅，莫道無緣奈我何。上有天堂下地獄，分明種麥不生禾。
緣識  其二五 宋太宗
南來北去無時節，舉翅抬頭飛似雪。當日離春今日秋，汀江浦上舊明月。
緣識  其二六 宋太宗
具蹄凡夫，何行何著。靜鏁天台，高知嵩岳。拘束迷情，人天離樂。聖境芝蘭，名山採藥。啖柏餐松，清神去濁。入口馨香，風和露嚼。可以放曠，千年之鶴。審取來由，勿自繫縛。洞有桃源，化成雲閣。上有鳳皇，下水魚躍。本從自然，豈用圖度。
緣識  其二七 宋太宗
春風綠野徧天地，枯朽漸隨紅日麗。世界包含雨露新，東郊舒暢芳菲媚。煙波柳嫩摇拂水，時遷蕩颺情已矣。不言往昔與今來，海岳高深升萬里。
緣識  其二八 宋太宗
朱明日盛殘花卉，瓊苑爭遊諠帝里。寶馬香車去復來，幾許人心歡不已。金明水上浮仙島，畫舸龍舟非草草。世寧清靜驗如然，老者携小少隨老。匼匝煙雲楊柳岸，羅綺縱橫長不斷。五穀豐登順四時，億兆歌謠絕愁嘆。康哉闐咽芳林下，一看難醻千萬價。千平聽在樂聲中，比屋可封民自化。